钦定古今图书集成/明伦汇编/官常典/第647卷 > 芮翀
## 钦定古今图书集成/明伦汇编/官常典/第647卷 > 芮翀

按《苏州府志》：“翀字子翔，偃城人。洪武二十七年进士。
初知垫江，改金坛，三十一年改知昆山，首革库子祗
候等弊。时催粮勾军，官校久为民害，取平民淹系多
死者，翀悉解遣之。复奏劾官旗影户匿丁朝，命御史
李岳究治，械送京师者凡二百馀辈。永乐元年，坐事
发遵化炒铁，耆老伏阙讼冤，诏遣驰传还任。复奏免”
包荒事故田粮十八万三千有奇。寻以大水，奏开吴
淞江淤塞二十馀里，特命尚书夏元吉、太常少卿袁
复临视之。翀陈开新塞旧之策，多见采纳。功成，以母
忧去。未几，陕西按察司佥事马祥奏翀才堪理剧。吏
部奏称“崑为剧邑，翀素得民，当令再还旧治。”以勾军
百户修隙诬奏，逮京讯问。事白，再驰传知昆山。十三
年，丁父艰去。翀为人雅正宽平，务持大体，略近名，赦
小过，干局甚精。前后在昆山一十八载，精采弥著。去
之日，民皆流涕。后为广东道监察御史，改知泰安，再
知清丰。宣德六年卒。